נוער מוסיקלי בישראל

נוער מוזיקלי בישראל היא עמותה שנוסדה בסוף שנות ה-50 של המאה ה-20 ביוזמת התזמורת הפילהרמונית הישראלית והפיקוח על החינוך המוזיקלי במשרד החינוך. הראשון לכהן כיושב ראש הנהלת העמותה היה עמנואל עמירן, ששימש אז כמפקח על החינוך המוזיקלי. המנכ"ל היה משה הוך, שהתמיד בתפקידו עד 1983.
היו"ר הנוכחי הוא פרופ' צבי אבני ובתפקיד המנכ"ל כיהן עד 2013 ד"ר מאיר ויזל, שהיה נשיא הפדרציה הבינלאומית של הנוער המוזיקלי בשנים 1997-99. משנת 2013 מנכ"לית העמותה היא הגברת אביטל רפופורט.

היסטוריה

ראשיתו של "הנוער המוזיקלי" באגודה בשם זה, שנוסדה בבלגיה בראשית מלחמת העולם השנייה, בשנת 1940, לאחר כיבוש בלגיה בידי הנאצים. יוזם הרעיון היה מרסל קובלייה, מנהל החברה הפילהרמונית בבריסל, שהציב לו למטרה לגשר על פערי לאום, דת וגזע באמצעות המוזיקה, תוך יצירת עניין בקרב צעירים, שיפור טעמם והעשרת הידע שלהם בתחום המוזיקה. רעיון האגודה פשט בארצות רבות וכיום פועל הנוער המוזיקלי בכ-40 ארצות.

החזון

הנוער המוזיקלי בישראל חותר לשיפור איכות חיי התרבות של הכלל והפרט בישראל, בעזרת המוזיקה. בבסיס קיומו עומדת מחויבות לאיכות מוזיקלית-אמנותית בכל סגנון, ומכוח מחויבות זו חוברים העובדים, ההנהלה והמועצה, האמנים והמורים, יחד עם מתנדבים ותורמים לצוות מלוכד הפועל למען המטרה המשותפת.
הנוער המוזיקלי בישראל מחויב למתן מיטב השירות, להתייחסות אישית, לאוזן קשבת לכל פונה תוך שמירה על ערכים של שוויון ואחווה, להתחדשות, לעדכון מתמיד של המטרות והכלים להשגתם, ליצירה וליוזמות חדשות על פי צורכי השעה ומיטב היכולות.

התזמורת הערבית-יהודית

התזמורת מונה כ- 22 נגנים צעירים, בגילאי 17 עד 35, מכל רחבי הארץ, ערבים ויהודים. היא הוקמה בשנת 2002, ביוזמת מנכ"ל הנוער המוזיקלי בישראל, ד"ר מאיר ויזל ובהובלת המנצח והמלחין ונגן העוד וויסאם ג'ובראן. ג'ובראן, יליד 1970, למד בשנת 1989 קומפוזיציה וניצוח בברית המועצות אצל המלחין אלפרד שניטקה במוסקבה, ואחר בשנת 1994 אצל ג'רג' ליגטי בברלין. החומר המוזיקלי נוצר במפגשי התזמורת שלא מתוך פרטיטורות כתובות, אלא כפי שג'ובראן מתאר: "נתתי למפגש לנשום ולהתבטא והקשבתי לו. רק אחר כך נכתבו היצירות". בשנת 2008 ג'ובראן התפטר מהניהול המוזיקלי של התזמורת בשל "עימות קונספטואלי עם הנהלת התזמורת".   
החל מחודש ספטמבר 2008, יחד עם המנצח דאז תייסיר אליאס, הצטרף לתזמורת גם האנסמבל הערבי-יהודי וכך נוצר מיזם משותף של הנוער המוזיקלי בישראל עם האקדמיה למוסיקה ולמחול בירושלים. החל משנת 2017 מנצח על התזמורת הנו ניזאר אלחאטר. ניזאר ניגן בנעוריו בתזמורת הערבית יהודית כפסנתרן מחונן ובולט מאוד  בניצוח של וויסאם ג'ובראן.   
בחודש מאי 2012 חגגה התזמורת עשור להקמתה, בקונצרט שהתקיים בתיאטרון חולון, עם הסולנית הזמרת אחינועם ניני, ובהנחיית דן שילון. הקונצרט הוקלט ושודר ברדיו. 
בתזמורת כלי נגינה המשלבים מזרח ומערב: כלי קשת, כלי נשיפה מעץ, כלי נשיפה ממתכת, עוד, קאנון, כינור (מערבי ומזרחי), חליל צד, חלילית וכלי הקשה. 
בנוסף לקונצרטים ברחבי הארץ, הופיעה התזמורת במוזיאון לאמנות האסלאם, בפסטיבל העוד, בפסטיבל צלילים במדבר, בחג המוזיקה הישראלית, במרכז ון ליר בירושלים, באולם ימק"א ירושלים, בכנס של הליגה נגד השמצה בבית שגריר ארצות הברית, ב"פסטיבל סתיו תיאטרוני" בתל אביב, באירוע שלושת החגים ביפו ועוד, עם דגש על הופעות בפני קהלים ערביים ביישובים כמו נצרת, יפיע, כפר קרע, אום אל פאחם, חיפה ועכו. כמו כן, התזמורת מוזמנת מדי שנה לסיורי קונצרטים בחו"ל, ובכולם היא קוצרת הצלחה רבה. התזמורת ערכה סיורי קונצרטים בהולנד, בקרואטיה וסלובניה, בקפריסין, בספרד בקיץ 2008 ובאוקטובר 2008 בגרמניה, שם זכתה בפרס וורט היוקרתי. ערך מוסף לתזמורת הערבית-יהודית בא לביטוי בתזמורת הצעירה, המעצימה את מטרות החינוך והשילוב של התזמורת הבוגרת. בקיץ 2016 יצאה התזמורת עם המנצח תייסיר אליאס לסבב קונצרטים במדריד וקצר שבחים רבים. בחודש מאי 2017, נסעה התזמורת לסיבוב קונצרטים נוסף בתיאטרון קולון בואנוס איירס - ארגנטינה. במאי 2018 חזרה התזמורת בניצוח ניזאר אלחאטר מסיבוב קונצרטים מתוקשר במונסטר, גרמניה. התזמורת ייצגה את מדינת ישראל במסגרת פסטיבל שבוע הקאתולי בנוכחות אנשי ציבור, ממשלה, עיתונות ואורחים מגרמניה ומכל העולם. 
בשנים האחרונות, זוכה התזמורת להכרה בינלאומית גם בקרב האקדמיות הידועות למוזיקה בעולם ומופיעה באוניברסיטאות בארץ בפני אורחים - אנשי הסגל האקדמי מתחום האומנות והמוזיקה הקלאסית והרב תרבותית.
מנהלת התזמורת היא אביטל רפופורט, מנכ"לית עמותת נוער מוסיקלי בישראל.

פרויקט יש מ.צ.ב

פרויקט יש מ.צ.ב - מוזיקאים צעירים בישראל הוא פרויקט המביא מוזיקאים צעירים לפנימיות ברחבי הארץ למפגש בין התלמידים לנגנים. צעירים רבים בישראל עוסקים בנגינה ובזמרה, אם בלימוד מסודר בקונסרבטוריונים וחוגי מוזיקה, או באופן פרטי. הנגנים המממשים את יכולותיהם המוזיקליות בתרומתם לקהילה בהתנדבות, והקהלים שלהם חשובים המוזיקה כמו גם המגע והקשר עם הדור הצעיר. 
הנגנים – מרחבי הארץ, גילאי 12 עד 25, ברמת נגינה גבוהה של 4 שנים ומעלה, בכל כלי נגינה, כולל זמרה. הנגנים נבחרים מתוך חניכי מחנות המוזיקה של הנוער המוזיקלי הנערכים בחופשות סוכות, חנוכה, פסח וקיץ, שם הם מקבלים את ההדרכה וההכשרה להופעות מידי מורים בכירים. הם מופיעים בהרכבים מצומצמים, מדואו ועד אנסמבל. הקהלים – במרכזים יישוביים כגון מרכזים קהילתיים, מרכזים תרפויטיים, בתי חולים, בתי אבות, בתי ספר מיוחדים, וכדומה.
מפגשי "יש מ.צ.ב." נערכו כבר בהצלחה רבה בבית החולים שיבא בתל השומר, בבית גולני בבאר שבע, ואפילו בין קרונות הרכבת מבאר שבע לתל אביב, שם הנעימו את שעתם של הנוסעים. כמו כן הופיעה קבוצת "יש מ.צ.ב." בכפר הנוער עיינות בקונצרט התרמה מיוחד לטובת ילדי "ימין אורד", במטרה לרכוש עבורם כלי נגינה, לאחר שהכלים שהיו בכפר ניזוקו בשרפה בכרמל. העמותה מקיימת מופעים במוסדות חינוך ברמות שונות.